**Айтолқын ҚАЛДАНОВА,**

*Жамбыл облысы,*

*Талас ауданы*

*Амангелді атындағы*

*орта мектептің мұғалімі*

**Тілім – тірегіміз, соғып тұрған жүрегіміз**

***Мақсаты:*** Оқушыларға ана тілін білудің маңызын түсіндіру, ана тілі туралы жазылған ақындардың өлеңдерін мәнерлеп оқи білуге дағдыландыру, ана тілін құрметтеуге тәрбиелеу.

***Көрнекілігі:*** Қанатты сөздер, тіл мерекесіне орай шығарылған газет.

***Барысы.***

***Гимн орындалады.***

***Мұғалім:*** Халықтың тәуелсіздігінің ең басты белгісі – оның ана тілі, ұлттық мәдениеті жоқ ел өз алдына мемлекет болып өмір сүре алмайды. Дүниедегі барлық халық тәуелсіздікке ұлттық қадір-қасиетін, мәдениетін, ана тілін сақтап қалу үшін ұмтылады. Сондықтан кез келген мемлекет өзінің салт-дәстүрін, ана тілін айрықша қорғайды. Ал біздің Қазақстан Республикасында қазақ тіліне мемлекеттік статус берілген. Қазақстан тәуелсіз ел болып қалсын десек, онда ең алдымен ана тілімізді дамытуға күш салғанымыз жөн. Ана тілін дамыту, қорғау дегеніміз – біз өз ана тілімізде таза сөйлеуіміз және оны жақсы біліп, туған анамыздай сүюіміз керек деген сөз.

***Сабағымыз 4 бөлімнен тұрады.***

1. «Ана тілім – мерейім»
2. «Ана тілі – білімнің кілті» (Оқушылар екі топқа бөлінеді)
3. «Тіл – жұтамас байлық»
4. Қорытынды.

**І бөлім «Ана тілім – мерейім»**

***Мұғалім:*** Бұл бөлімде оқушылар тіл туралы ақын жазушыларымыздың ұлағатты сөздерін, өлеңдерін оқып, өз ойларын ортаға салады.

***1-оқушы:*** Ана тілі – бұл атаңның, анаңның тілі, туған халқыңның тілі. Ана тілін біз кішкентай кезімізден әке-шешеге, әжеміз бен атамызға, айналамыздағы ересектерге еліктеп жүріп біле бастаймыз. Ананың ақ сүтіндей бойымызға біртіндеп сіңіреміз. Өзіміз өскен сайын халықтан, мектептен, кітаптан, газет-журналдан, радио мен театрдан үйреніп, ана тілін тереңірек біле түсеміз. Ана тілі – біздің өмір бойы өзгелермен ұғынысатын негізгі қатынас құралымыз.

***2-оқушы:*** Әр халықтың жер бетінде пайда болғаннан бергі басынан кешкен өмірі, ерлік істері, аңыз-ертегілері, шығарған өлең-жырлары, жазған кітаптары, табиғат пен қоғамдағы құбылыс атаулары, көргені, білгені, жалпы дүние жайындағы ұғымдары, ойы, сезімі – бәрі-бәрі де ана тілінде сақталады, ана тілі арқылы атадан балаға ауысып отырады.

***3-оқушы:*** Қадір Мырзалиев

*Ана тілің арың бұл*

*Ұятың боп тұр бетте*

*Өзге тілдің бәрін біл*

*Өз тіліңді құрметте*

***4-оқушы:*** Ана тілін жақсы білмейінше, сауатты сөйлеп, сауатты жазып, тіл байлығын мол қолданбайынша шын мәніндегі мәдениетті адам бола алмайсың. Ана тілін жетік білу үшін жас кезіңнен халық ауыз әдебиетін, ертегілерді, аңыздарды, өлең-жыр, дастандарды, мақал-мәтел, жұмбақ-жаңылтпаштарды естіп, тыңдап, көп оқу керек, халықтың өзінен, ұлы ақын-жазушыларымыздың шығармаларынан үйрену керек. Сонда ғана адам өз ана тілінде мәдениетті сөйлей алмақ, сонда ғана сауатты, өз елінің нағыз азаматы болмақ.

***5-оқушы:*** Халықтың тарихта қалуы тіліне байланысты. Тіл – халықтың жаны, сәні. Адамды мұратқа жеткізетін – ана тілі мен ата дәстүрі. Халқымыз дәрежеге емес дәстүрге бағынған. Еліміз Қазақстан Республикасы егеменді ел атанып, ана тілімізге мемелекеттік статус берілді. «Тіл туралы» заң қабылданды.

***6-оқушы:*** Тіл – халықтың жаны, сәні. Оның өткендегісін байыптап, бүгінгісін біліп қана қоймай, келешегін де күн ілгері көре білетін өздерің. Ана тілінің топырағында көктеп, ауасында тыныс алмаған өнер де, білім де өміршең емес. Халық өзінің ғасырлар бойына жасаған асыл мұраларын ұрпақтан ұрпаққа алдымен ана тілі арқылы табыс етеді. Сондықтан ана тілін білмей, ұлттық мәдениетті жете меңгеру мүмкін емес. Олай болса, ата өсиетіне құлақ асып, ананың тілі арқылы жеткен бабалар аманатына адал болайық!

Ән: «Ананың тілі – аяулы үні»

***7-оқушы:***

*Ана тілім – бәрін сөйлер шежірем,*

*Тілсіз нені білдіре алам не білем.*

*Тілім барда ғана мынау ғаламның*

*Кілтін табар саналысы сезінем*

*О адамдар, қадіріне жетіңдер*

*Ана тілің – анаң, сыйлап өтіңдер.*

***8-оқушы:*** Адам баласы білімді, тәлім-тәрбиені тіл арқылы алады, мәдениетті, өнерді, ғылымды, техниканы тіл арқылы үйренеді. Тіл – ұлт ерекшеліктерінің бірі, ұлт-мәдениетінің бір формасы. Сондықтан онда әрбір халықтың ұлттық сана-сезімінің, ойлау тәсілінің, мінез-құлқының нысаналары сақталады. Халықтың сондай ерекшеліктері мәдениеті, әдет-ғұрпы, әдебимұралары, оның психикалық қалпы тіл арқылы ұрпақтан ұрпаққа ауысып отырады. Тілді сіресіп қатып қалған қалпында емес, сол даму, жетілу үдерісінде үйренеміз. Сондықтан тіл байлықтарын түгел меңгердім, мен білмейтін ештеңе қалған жоқ, тіл өнерінің шыңына шықтым, болды деп ешкім айта алмайды.

***9-оқушы:*** С.Томанов «Шын құдірет – тілімде»

*Жырларыма таңданба жарық көрген,*

*Жүрегіме жүгінбе шабыт керген.*

*Шын құдірет – тілімде, жырымда емес,*

*Шыңыраудан шындықты алып берген.*

***10-оқушы:***

*Шын құдірет – жырда емес, тілімде екен,*

*Көп айқайың жай ғана күбірге тең.*

*Сыбырлап-ақ, айтылған кейбір сөздер,*

*Сары аяздай денеңді дірілдетер.*

**ІІ бөлім. «Ана тілі – білімнің кілті»**

Мұғалім: Бұл бөлімге қатысуға алғашқы 6 сұраққа жауап берген 6 оқушы жолдама алады. Мұнда оқушылар жылдам жауап беріп, шапшаңдықтарын көрсетуі тиіс.

1. Еліміздің «Тіл туралы» заңы қашан қабылданды?
2. Қазақ әліпбиінде қанша әріп бар?
3. 22 қыркүйек қандай мереке?
4. «Қазақ тілі – мемлекеттік тіл» деп қайда жазылған?
5. Ең тәтті, ең ащы не?
6. «Сүйемін туған тілді анам тілін,

Бесікте жатқанымда-ақ берген білім» кімнің сөзі? (Оқушылар жауабы тыңдалады)

***Мұғалім: Ойынның бөлімдері***

***І. Бәйге***

***ІІ. Полиглот***

***ІІІ. «Мақал – сөздің мәйегі» (Мақалдың жалғасын табу)***

***ІҮ. Сен білесің бе?***

1. Қандай ақын-жазушыларды білесің?
2. Қандай шығармаларды білесің?
3. Ең басты байлығың....?

Бәйге сұрақтары

***1-топқа***

1. Өнер алды не? (қызыл тіл)

2. Ең бірінші бақытым ... (халқым)

3. Үш биді ата? (Қазыбек би, Төле би, Әйтеке би)

4. Тілдің ең негізгі қызметі? (сөйлесу, қарым-қатынас жасау)

5. Ашу дұшпан - ... (ақыл дос)

6. Қазақта топ аттылар жарысын не деп атайды? (бәйге)

7. Тіл туралы заң қашан қабылданды? (1997 ж. 11 шілде)

***2-топқа***

1. Сөз анасы ... (құлақ)

2. Ал екінші бақытым... (тілім менің)

3. «Төрт ана» (туған тіл, туған жер, туған дәстүр, туған тарих)

4. Құрғақ сөзінің антонимі? (ылғал)

5. Төл тілің ... (күре тамырың)

6. Бір топ аттылар тартыспағы қазақта қалай аталады? (көкпар)

7. «Қазақстан Республикасының мемлекеттік тілі – қазақ тілі» деп Конституциясының нешінші бабында көрсетілген? (7-бабында)

**Қорытынды:** Қазақ тілінің байлығы – қазақ халқының байлығы. Тіліміз біздің тірегіміз. Ал тірексіз, сүйенішсіз ешкім де өмір сүре алмайды.

Тіл – ұлттың жаны, халықтығымның асыл белгісі, намысы, тыныс тіршілігінің көзі, Ата Заңмен қорғалатын, еркіндігінің үні. Оны құрметтеп, қорғау, келешек ұрпаққа жеткізу, Қазақстанның бақытты да парасатты, білімді де еңбекқор ұл-қыздары бізге ғасырлар бойы ата-бабаларымыздан жеткен аманат.

Осымен тәрбие сағатымыз аяқталды.

**Оқушы анты.**